《题张秋蟾画龙》
明代·袁忠彻

张公画龙人不识，笔法远自僧繇得。
挂向高堂神鬼惊，恍忽电光飞霹雳。
想当渤澥开笔力，元气霖霪浸无极。
吐吞雾雨川泽昏，摩荡云雷太阴黑。
江翻石转窈莫测，雪涛卷空铜柱仄。
洞庭扶桑非尔谁，颠倒沧溟为窟宅。
乃知兹图只数尺，坐令万里起古色。
何当置我君山湖上之高峰，听此老翁吹铁笛。

作者简介：（1376—1458）明浙江宁波人，字静思，一作号静思。袁珙子。幼承父术，精相法。永乐初，召授鸿胪寺序班，累进尚宝司少卿。正统中坐事下吏，令致仕。有《人相大成》、《凤池吟稿》、《符台外集》。